**BASES PRESSUPOSTOS PARTICIPATIUS 2025 DE CASTELLOLÍ**

**PREÀMBUL**

Una de les grans apostes del govern municipal de Castellolí en l'àmbit de la participació ciutadana són els pressupostos participatius.

Per això promovem aquesta iniciativa com a mecanisme de participació i gestió del municipi, mitjançant el qual veïns i veïnes poden decidir sobre la destinació de part dels recursos municipals, establint un canal efectiu de democràcia participativa.

El format és obert per a què qualsevol persona i/o entitat durant el període de selecció presenti un projecte que suposi un benefici col·lectiu pel poble. Després hi ha un període de revisió tècnica per valorar que els projectes s’adeqüen als criteris de les bases i pressupost màxim. Finalment hi ha un període d'exposició pública i finalment les votacions dels projectes.

Pot votar tothom de més de 16 anys empadronats a Castellolí i es pot fer via online a través d'una web creada especialment per aquest projecte o personalment a les oficines de l’Ajuntament.

**OBJECTE**

En aquestes bases reguladores, hi trobareu tota la informació sobre el procés de Pressupostos Participatius 2025. En el document s’hi estableixen les regles d’aquest procediment en totes les seves tasques i accions.

Al ser un procés dinàmic, que s’avaluarà i revisarà anualment per tal d’assegurar la seva evolució positiva, aquestes bases només tenen validesa pel procés de Pressupostos Participatius 2025.

Per procediments posteriors serà precís l’adequació o, si s’escau, per millorar, adequar o modificar les de presents bases.

1. **OBJECTIUS DEL PROJECTE**

1.- Els **objectius generals** que es pretenen assolir mitjançant aquest procés són els següents:

* + **Promoure la participació** de la ciutadania
	+ Aconseguir una **major identificació de veïns/es i entitats amb el poble** i fomentar la seva implicació en les millores constants
	+ **Conèixer les necessitats** i demandes de la població
	+ **Promocionar valors** com: l’empoderament, la inclusió, la igualtat, l’horitzontalitat i la transparència.
	+ **Planificar la despesa municipal** el màxim d’ajustada a les prioritats dels veïns.

2.- Els **objectius específics** que es pretenen assolir mitjançant aquesta edició són els següents:

* 1. **Augmentar el nombre de veus participants** garantint una major representació del poble.
	2. Reforçar les **iniciatives comunicatives** en algunes fases del procés
	3. **Facilitar la participació** i inclusió de tota la diversitat de col·lectius del municipi
1. **PRESSUPOST**

1.-La partida destinada als pressupostos participatius 2025 és **de 20.000 EUROS**, IVA inclòs.

2.-La partida es troba consignada dins del capítol 6 del pressupost de despeses Inversions Reals, concretament a la partida **924-63900**

1. **CONDICIONS DE PARTICIPACIÓ**

El procés de pressupostos participatius és un procés obert a la ciutadania i també les entitats del poble. Podran presentar les seves propostes:

1. Qualsevol persona empadronada a Castellolí abans de la data de votació de les propostes, major de 16 anys o que els faci al llarg de l’any en curs.
2. Les associacions o entitats sense ànim de lucre del municipi que constin degudament inscrites en el Registre municipal d’entitats, en data anterior a l’aprovació d’aquestes bases.
3. Els serveis tècnics i les diferents regidories de l’Ajuntament de Castellolí també podran presentar projectes que s’adaptin a les bases i responguin a un interès general de Castellolí.
4. **CRITERIS**

Els **criteris d’obligat** compliment seran els següents:

-Criteri de legalitat: Les propostes presentades hauran d’adequar-se a les lleis i normatives vigents del municipi, i no entrar en contradiccions amb normatives de rang superior.

-Criteri de competències municipals: Les accions a dur a terme d’acord a les propostes seran, necessàriament, competència municipal.

-Criteri econòmic: S’ha establert un topall econòmic de 20.000 euros per la proposta, IVA inclòs.

-Criteri de viabilitat tècnica: Tècnics de l’Ajuntament valoraran la viabilitat dels projectes presentats en concepte de competències, capacitats i legalitat.

-Criteri de sostenibilitat: es farà referència a la sostenibilitat financera del projecte.

-Criteri d’inclusivitat: Les propostes presentades hauran de ser inclusives, obertes i dirigides al conjunt de la població.

1. **ESTRUCTURA ORGANITZATIVA**

Existirà una comissió tècnica que estarà formada per almenys un responsable tècnic dels diferents serveis municipals implicats en el procés que tindrà com a principal funció assessorar i informar sobre la viabilitat legal, tècnica i econòmica de les propostes presentades, a les respectives comissions de pressupostos participatius. Podrà emetre informes a petició de la comissió i/o de l’alcaldia.

La comissió tècnica farà un seguiment de l’execució de les propostes.

1. **FASES I ESTRUCTURA DEL PROCÉS**

a. Definició dels pressupostos participatius

b. Informació pública i presentació de les propostes

c. Validació de les propostes

d. Votació de les propostes

e. Retorn dels resultats

f. Execució de les propostes

1. **Definició dels pressupostos participatius**

Comporta el treball intern de definició de la metodologia. El Ple de l’ajuntament consensuarà i aprovarà les presents bases, amb l’objectiu de desenvolupar adequadament i amb totes les garanties el procés de Pressupostos Participatius.

1. **Informació pública i presentació de propostes (12 al 25 de maig)**

Es difondran les bases, objectius i canals de participació ciutadana dels pressupostos participatius a través de diferents mitjans, entre ells: fulletons, cartells, informació a través de butlletí electrònic, web, xarxes socials i mitjans de comunicació locals i comarcals.

Les persones o entitats interessades a participar de manera activa al procés podran fer arribar les seves propostes mitjançant el formulari que es podrà descarregar online des de la web de l’Ajuntament i decidim-castelloli.diba.cat

El formulari s’haurà de presentar online a la web participa311-castelloli.diba.cat, físicament en horari d’atenció a l’Ajuntament o adjuntant-lo per correu electrònic a castelloli@castelloli.cat .

\*No s’acceptaran propostes enviades per WhatsApp ni demés mitjans no reglats en el present document de bases.

1. **Validació (27 de maig al 2 de juny)**

Un cop tancada la fase de presentació de propostes, totes seran revisades pels serveis tècnics municipals per procedir a descartar aquelles propostes que no complexin les condicions de les bases o que per criteris tècnics, jurídics o econòmics no s’adeqüin a la legalitat.

En cas d’observar inadequacions o incompatibilitats en alguna de les propostes seleccionades, els tècnics poden requerir, si així ho creuen convenient, informació addicional a la persona que ha presentat la proposta. Es donarà un marge de temps breu però suficient per complementar la informació aportada inicialment, sempre i quan sigui a instàncies dels serveis tècnics. També es valorarà l’opció de re-formular o proposar modificacions, sempre que no desvirtuïn o alterin de manera substancial el contingut o sentit de la proposta original. En aquest sentit es consensuarà amb qui l’ha presentada.

Un cop revisades pels serveis tècnics municipals, les propostes seran sotmeses a criteri de la Comissió tècnica. L’objectiu serà determinar possibles propostes que ja s’hagin dut a terme, que estiguin en vies de dur-se a terme, que estiguin contemplades per realitzar-se dins del pressupost municipal 2025 o que vinguin subvencionades per altres organismes.

Totes les propostes que superin el filtratge tècnic i polític es sotmetran a exposició pública i seran incloses com a opcions en les votacions.

1. **Votació de les propostes (11 de juny a 22 de juny)**

Durant el temps que determini la convocatòria del present any, tots els empadronats a Castellolí i amb 16 anys fets al llarg de l’any en curs, podran exercir el seu dret a vot a través de la web de participació o als punts de vot presencials.

En xarxa es controlarà que cada persona només pugui votar una vegada.

1. **Retorn dels resultats ( 25 de juny al 30 de juny)**

En el termini dels deu dies següents, posterior al tancament del període de votacions, es publicaran els resultats.

1. **Revàlida final de les 3 propostes més votades (1 al 13 de juliol)**

La revàlida final es farà entre les 3 propostes més votades de la fase d) de les presents bases, la més votada serà la el projecte GUANYADOR.

1. **Publicació de la proposta més votada: (el 15 de juliol)**

El govern municipal es compromet a iniciar l’execució de les propostes guanyadores dins l’any 2025.

Des dels canals de comunicació de l’Ajuntament s’anirà actualitzant la informació de l’execució dels projectes guanyadors.

**DISPOSICIÓ FINAL**

Les presents bases només tindran vigència durant tot el procés de pressupost participatiu de l’anualitat corresponent al 2025. Qualsevol eventualitat no recollida de manera explícita ni implícita en les presents bases i que no puguin ser resoltes mitjançant l’aplicació de normativa de rang superior seran objecte de resolució expressa per part de l’Ajuntament de Castellolí. Totes aquelles possibles eventualitats recollides en l’anterior paràgraf hauran de ser reglades en posteriors bases per tal de garantir la seguretat jurídica del procés.

Gener 2025